রাহুল গান্ধীকে চুমু যুবকের, তারপর কী হল? দেখুন ভাইরাল ভিডিও

ওয়েব ডেস্ক: রবিবার কংগ্রেস সাংসদ রাহল গান্ধীকে (Rahul Gandhi) বুলেট বাইকে চড়ে আরারিয়া যেতে দেখা গেল। সঙ্গে ছিলেন আরজেডি সাংসদ তেজস্বী যাদবও।‘মহব্বতের দোকান’ খুলতে দেশজুড়ে যাত্রা শুরু করেছিলেন। এবার ভোটারদের স্বার্থরক্ষায় নতুন যাত্রায় বেরিয়েছেন। ১৬ দিন ব্যাপী এই পদযাত্রা ১ সেপ্টেম্বর শেষ হবে পটনায়। বিহারের ‘ভোটার অধিকার যাত্রা’র (Voter Adhikar Yatra) মাঝেই রাহুল গান্ধীর বাইক থামিয়ে এক যুবক তাঁকে চুম্বন করেন! কিন্তু ভালোবাসা দেখাতে এসে বিপাকে পড়লেন এক যুবক। রবিবার এই ঘটনাকে কেন্দ্র করে চাঞ্চল্য ছড়ায়। সেই ভিডিও ভাইরাল হয়েছে নেটদুনিয়ায়। যদিও কলকাতা টিভি অনলাইন সেই ভিডিওর সত্যতা যাচাই করেনি। ওই যুবককে তৎক্ষণাৎ ধরে ফেলেন কংগ্রেস কর্মীরা। সপাটে চড় কষানোও হয়। গোটা ঘটনায় রাহুলের নিরাপত্তা নিয়ে প্রশ্ন উঠেছে।

রবিবার সকালে বিহারের পূর্ণিয়ায় মিছিলে বেরিয়েছিলেন লোকসভার বিরোধী দলনেতা। এদিন বাইক মিছিলের শুরু থেকেই তাঁর নিরাপত্তায় একাধিকবার ত্রুটি দেখা গিয়েছে। বিহার কংগ্রেস প্রেসিডেন্ট রাজেশ কুমারকে পিছনের সিটে বসিয়ে নিজেই বাইক চালিয়েছেন রাহুল। প্রবল ভিড়ের মধ্যে বাইক চালাতে থাকা রাহুলের হাত ধরেও টান দিতে দেখা গিয়েছে উৎসাহী আমজনতাকে। রবিবার সকালে আরারিয়ার রাস্তায় সার বেঁধে বাইক ছুটছিল। তবে কর্মী-সমর্থকদের ভিড়ে বাইকগুলির গতি ছিল খুব কম। রাহুল, তেজস্বীদের দেখার জন্য রাস্তার দু’পাশেও ভিড় উপচে পড়েছিল। আচমকা সেই ভিড়ের মধ্যে থেকে এক যুবক ছুটে এসে রাহুলের বাইকের সামনে দাঁড়ান। বাইকের গতি কমে গেলে ওই যুবক রাহুলের গালে চুম্বন করেন।

আরও পড়ুন: বিহারে ভোট চুরির আশঙ্কা, বিস্ফোরক রাহুল গান্ধী

ভাইরাল হওয়া ভিডিওতে দেখা যাচ্ছে, নিরাপত্তার ঘেরাটোপ পেরিয়ে রাহুলের চলন্ত বাইকের দিকে ছুটে আসছেন তিনি। বাইক চালাতে থাকা রাহুলকে জাপটে ধরেন, বাঁ গালে চুমুও দেন। কিছুটা বিস্মিত হয়ে পড়েন রাহুল। ঘটনার পর পরই কর্মী-সমর্থক এবং রাহুলের নিরাপত্তারক্ষীরা ধরে ফেলেন ওই লাল জামা পরা যুবককে। প্রত্যক্ষদর্শীদের মতে, এদিনের মিছিলে বারবার রাহুলের খুব কাছে চলে যাচ্ছিলেন আমজনতা। একাধিকবার রাহুলকে জড়িয়ে ধরছেন তাঁরা, সেই দৃশ্যও ক্যামেরাবন্দি হয়েছে।

দেখুন ভিডিও