বিহারে মহাজোটের ‘মুখ্যমন্ত্রীর মুখ’ তিনিই, রাহুল-অখিলেশের উপস্থিতিতেই ঘোষণা তেজস্বীর

ওয়েব ডেস্ক: ভোটার তালিকার বিশেষ নিবিড় সংশোধন বা এসআইআর (SIR) প্রক্রিয়ার প্রতিবাদে বিহারে ‘ভোটার অধিকার যাত্রা’ (Voter Adhikar Yatra) শুরু করেছেন কংগ্রেস নেতা রাহুল গান্ধী (Rahul Gandhi)। বিহারের (Bihar) সরন জেলা থেকে সেই যাত্রায় অংশ নিলেন সমাজবাদী পার্টির সভাপতি তথা প্রাক্তন উত্তরপ্রদেশের মুখ্যমন্ত্রী অখিলেশ যাদব (Akhilesh Yadav)। সেই যাত্রায় এবার একসঙ্গে দেখা গেল রাহুল গান্ধী, অখিলেশ যাদব এবং আরজেডি নেতা তেজস্বী যাদবকে। রাহুল গান্ধীর ভোটার অধিকার যাত্রার শেষবেলায় বড় চমক। বিহারে মহাজোটের (India Bloc) মুখ্যমন্ত্রী পদপ্রার্থী (CM Candidate) হিসেবে নিজের নাম ঘোষণা করলেন আরজেডি (RJD) নেতা তেজস্বী যাদব (Tejashwi Yadav)।

অখিলেশ এবং রাহুলকে মঞ্চে বসিয়েই তেজস্বী যাদব ঘোষণা করে দিলেন আসন্ন নির্বাচনে বিরোধী শিবিরের মুখ্যমন্ত্রীর মুখ হতে চলেছেন তিনিই। তেজস্বীর সোজাসুজি নীতীশ কুমারকে (Nitish Kumar) কটাক্ষ করে বলেন “নীতীশজি আসলে এক ‘কপিক্যাট মুখ্যমন্ত্রী’। আমি যেটা করছি, উনি সেটা নকল করছেন। তেজস্বী সামনে এগোচ্ছে, সরকার পিছন থেকে অনুসরণ করছে।”

আরও পড়ুন: বিহার থেকে বিজেপি ও কমিশনকে আক্রমণ অখিলেশের!

রাহুল গাঁধী তখন মঞ্চেই উপস্থিত, তখন জনতার উদ্দেশে প্রশ্ন ছুড়ে দেন তিনি— মানুষ কি চান ‘অরিজিনাল’ মুখ্যমন্ত্রী, নাকি ‘ডুপ্লিকেট’? সেই সঙ্গে নিজেকে মহাজোটের একমাত্র ‘অরিজিনাল’ মুখ্যমন্ত্রী পদপ্রার্থী বলে ঘোষণা করেন। তেজস্বীর ঘোষণা সত্ত্বেও কংগ্রেসের তরফে এখনও মুখ্যমন্ত্রী পদপ্রার্থী নিয়ে সমর্থন আসেনি। রাহুল-তেজস্বীর প্রকাশ্য সৌহার্দ্য সত্ত্বেও কংগ্রেস নেতৃত্বের এই নীরবতা রাজনৈতিক মহলে নানা জল্পনা তৈরি করেছে।

শনিবার বিহারের সারণে রাহুলের সভায় যোগ দেন সমাজবাদী পার্টি সুপ্রিমো। তিনি স্লোগান তোলেন, “আগে অবধে জিতেছি, এবার মগধেও জিতব।”এই যাত্রায় অংশ নিয়েই বিজেপি ও নির্বাচন কমিশনকে আক্রমণ করলেন অখিলেশ। তিনি শনিবার রাহুল গান্ধী (Rahul Gandhi) ও তেজস্বী যাদবের (Tejashwi Yadav) সঙ্গে এক মঞ্চে দাঁড়িয়ে তিনি স্পষ্ট বার্তা দিয়ে বলেন, “বিজেপির দিন শেষ, এবার মগধ থেকেও হটতে হবে তাদের। নির্বাচন কমিশনের ভূমিকা নিয়ে কড়া সমালোচনা করে তিনি বলেন, কমিশন আর স্বাধীন নেই, বরং তা বিজেপির ‘জুগাড় কমিশন’-এ পরিণত হয়েছে।