বিহারে ভোটার তালিকায় অন্তর্ভুক্তির আবেদনের সময় বেঁধে দিল নির্বাচন কমিশন

ওয়েব ডেস্ক: আগামী ৭ দিন বিহারে (Bihar) খসড়া ভোটার তালিকায় নাম অন্তর্ভুক্তি এবং বাদ দেওয়ার বিষয়ে দাবি এবং আপত্তি জানানোর নির্দিষ্ট সময়সীমা। খসড়া তালিকা থেকে নাম বাদ যাওয়া ভোটাররা নাম অন্তর্ভুক্তিতে আগামী ১ সেপ্টেম্বরের মধ্যে ৬ নম্বর ফর্ম এবং আধার কার্ডের কপি জমা দিতে পারবেন।

ইতিমধ্যেই বিহারের খসড়া ভোটার তালিকায় (Voter List) ৭ কোটি ২৪ লক্ষ ভোটারের নাম রয়েছে। গত ২৪ জুন থেকে বিহারে SIR  প্রক্রিয়া শুরু হয়েছে। ১ অগাস্ট প্রকাশিত হয়েছে খসড়া ভোটার তালিকা। আগামী ১ সেপ্টেম্বর বিহারে প্রকাশিত হতে চলেছে চূড়ান্ত ভোটার তালিকা। হাতে তাই ঠিক এক সপ্তাহ।

আরও পড়ুন: পলাতক রুশ বধূ ও শিশুর ঘটনায় ভারতকে সাহায্যে বাধ্য রাশিয়া: সুপ্রিম কোর্ট

বিহারে SIR প্রক্রিয়ায় নতুন ভোটার অন্তর্ভুক্তি এবং অবৈধ ভোটারের নাম বাদ দিতে এখনও পর্যন্ত মোট ১ লক্ষ ৪০ হাজার ৯৩১টি আবেদন জমা পড়েছে। এর মধ্যে ১৪ হাজার ৩৭৪টি আবেদনের নিষ্পত্তি হয়েছে বলে জানিয়েছে জাতীয় নির্বাচন কমিশন (Election Commission of India)।

অন্যদিকে ১৮বছর বয়সি নতুন ভোটার অন্তর্ভুক্তির আবেদন জমা পড়েছে ৩ লক্ষ ৭৯ হাজার ৬৯২টি। প্রসঙ্গত, বিহারে SIR নিয়ে তোলপাড় হয়েছে সেই রাজ্য এবং কেন্দ্রীয় রাজনীতি। বিরোধী দলগুলি এর বিরোধিতা করে চলেছে। তাদের অভিযোগ, এই প্রক্রিয়ার মাধ্যমে বিজেপি-বিরোধী ভোটারদের তালিকা থেকে ছেটে ফেলতে চাইছে কেন্দ্রীয় সরকার। SIR-এর বিরোধিতায় একজোট হয়েছেন রাষ্ট্রীয় জনতা দলের (RJD) নেতা তেজস্বী যাদব (Tejaswi Yadav) এবং লোকসভার বিরোধী দলনেতা রাহুল গান্ধী (Rahul Gandhi)।