বিহার থেকে বিজেপি ও কমিশনকে আক্রমণ অখিলেশের!

ওয়েব ডেস্ক : ভোটার তালিকার বিশেষ নিবিড় সংশোধন বা এসআইআর (SIR) প্রক্রিয়ার প্রতিবাদে বিহারে ‘ভোটার অধিকার যাত্রা’ (Voter Adhikar Yatra) শুরু করেছেন কংগ্রেস নেতা রাহুল গান্ধী (Rahul Gandhi)। বিহারের (Bihar) সরন জেলা থেকে সেই যাত্রায় অংশ নিলেন সমাজবাদী পার্টির সভাপতি তথা প্রাক্তন উত্তরপ্রদেশের মুখ্যমন্ত্রী অখিলেশ যাদব (Akhilesh Yadav)। সেই যাত্রায় এবার একসঙ্গে দেখা গেল রাহুল গান্ধী, অখিলেশ যাদব এবং আরজেডি নেতা তেজস্বী যাদবকে। উপস্থিত ছিলেন আরজেডি সুপ্রিমো লালুপ্রসাদের কন্যা রোহিণী আচার্যও।

এই যাত্রায় অংশ নিয়েই বিজেপি ও নির্বাচন কমিশনকে আক্রমণ করলেন অখিলেশ। তিনি শনিবার রাহুল গান্ধী (Rahul Gandhi) ও তেজস্বী যাদবের (Tejashwi Yadav) সঙ্গে এক মঞ্চে দাঁড়িয়ে তিনি স্পষ্ট বার্তা দিয়ে বলেন, “বিজেপির দিন শেষ, এবার মগধ থেকেও হটতে হবে তাদের। নির্বাচন কমিশনের ভূমিকা নিয়ে কড়া সমালোচনা করে তিনি বলেন, কমিশন আর স্বাধীন নেই, বরং তা বিজেপির ‘জুগাড় কমিশন’-এ পরিণত হয়েছে।

আরও খবর : রবিবার মোদি-জিনপিং বৈঠক, কী কী বিষয়ে আলোচনা হতে পারে?

অন্যদিকে রাষ্ট্রীয় স্বয়ংসেবক সংঘ বা আরএসএস-এর প্রধান মোহন ভগবতের (Mohan Bhagwat) ‘ভারতের ডিএনএ ৪০ হাজার বছর আগের’ মন্তব্য নিয়ে তিনি বলেন, আমরা এতদিন বলছিলাম সামাজিক ন্যায়ের লড়াই পাঁচ হাজার বছরের। ভাগবতজী বলে দিলেন সেটা আসলে ৪০ হাজার বছরের। বিজেপির আসল রূপ এভাবেই ধরা পড়ছে। তিনি দাবি করেন, বিহারের কণ্ঠস্বর গোটা দেশে শোনা যাচ্ছে। বিজেপি সংবিধান ও গণতান্ত্রিক অধিকার কেড়ে নিতে চাইছে। কিন্তু এবার বিহার থেকে তাদের বিদায় নিতে হবে।

প্রসঙ্গত, গত ১৭ অগাস্ট রাহতাস জেলার সাসরাম থেকে ‘ভোটার অধিকার যাত্রা’ (Voter Adhikar Yatra) শুরু করেছিলেন রাহুল গান্ধী। বিহারে ভোটার তালিকায় বিশেষ নিবিড় সংশোধন বা এসআই প্রক্রিয়ার প্রতিবাদে এই যাত্রা শুরু হয়েছিল। এই যাত্রা চলবে ১ সেপ্টেম্বর পর্যন্ত। ইতিমধ্যেই গয়া, নওয়াদা, শেখপুরা, লক্ষিসরাই, মুঙ্গের, কাটিহার, দরভাঙ্গা, মধুবনী, সীতামঢ়ি, মুজফ্ফরপুর, পূর্ণিয়া, পশ্চিম চম্পারণ, গোপালগঞ্জ, পূর্ব চম্পারণ ও সিওয়ান জেলায় পৌঁছে গিয়েছে এই যাত্রা। সেই যাত্রায় এবার যোগ দিলেন অখিলেশ যাদব।